Belastingbetalers dok op vir reise vir minister se vrouNorma Gigaba, Malusi Gigaba se vrou, tydens die staatsrede by die parlement (Februarie 2017). Foto: GCIS Belastingbetalers het vanjaar reeds meer as R500 000 opgedok vir oorsese reise vir Norma Gigaba, die vrou van Malusi Gigaba, minister van finansies. Dié aardige bedrag sluit onder meer ŉ daaglikse toelaag van R13 000 in. David Maynier, die DA se skaduminister van finansies, het in ŉ verklaring gesê hierdie inligting het aan die lig gekom in ŉ antwoord van Malusi Gigaba op ŉ geskrewe parlementêre vraag van Maynier. Volgens Maynier beteken dit dat belastingbetalers teen die volgende verkiesing in 2019 reeds R2,25 miljoen vir hierdie reise sou betaal het teen die huidige vlak wat Norma internasionale reise saam met haar man onderneem. “Norma Gigaba het geen amptelike rol tydens die minister se amptelike reise nie. Selfs al voldoen hierdie uitgawes aan die bepalings van die ministeriële handboek, is dit doodeenvoudig verkeerd, veral wanneer 30,4 miljoen mense in Suid-Afrika in armoede leef en sukkel om brood op die tafel te sit,” het Maynier gesê. Hy het bygevoeg dat Gigaba, wat verantwoordelik is vir kostebesparingsmaatreëls in die regering, ŉ voorbeeld in hierdie verband moet stel. Die DA beplan ook om wysigings voor te stel aan die riglyne in die ministeriële handboek rakende amptelike oorsese reise van ministers.